## Odluka o vrsti i cijeni police dopunskog zdravstvenog osiguranja

### NN 47/2002 (30.4.2002.), Odluka o vrsti i cijeni police dopunskog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

965

Na osnovi članka 81. stavke 2. Zakona o zdravstvenom osiguranju
(»Narodne novine« broj 94/01.), članka 20. podstavke 3. Statuta Hrvatskog
zavoda za zdravstveno osiguranje (»Narodne novine« broj 16/02. i 24/02.), članka
10. Pravila uspostavljanja i provođenja dopunskog zdravstvenog osiguranja
(»Narodne novine« broj 47/02.) i Odluke o opsegu prava na zdravstvenu zaštitu
iz osnovnog zdravstvenog osiguranja za 2002. godinu (»Narodne novine« broj
47/02) Upravno vijeće Hrvatskog zavoda za zdravstveno osiguranje na 7. sjednici
održanoj 29. travnja 2002. godine, donijelo je

## ODLUKU

### o vrsti i cijeni police dopunskog zdravstvenog osiguranja

Članak 1.

Ovom Odlukom utvrđuje se vrsta i cijena police dopunskog zdravstvenog
osiguranja (u daljnjem tekstu: polica) prema opsegu prava koja se osiguravaju u
okviru dopunskog zdravstvenog osiguranja.

Članak 2.

Hrvatski zavod za zdravstveno osiguranje (u daljnjem tekstu: Zavod) u
okviru dopunskog zdravstvenog osiguranja osiguranicima osigurava u cijelosti
plaćanje razlike do pune vrijednosti prava na zdravstvenu zaštitu iz osnovnog
zdravstvenog osiguranja propisanih člankom 17. stavkom 2. točkama 2. – 6.
Zakona o zdravstvenom osiguranju (u daljnjem tekstu: Zakon) i točkom I. Odluke
o opsegu prava na zdravstvenu zaštitu iz osnovnog zdrav­stvenog osiguranja,
osnovom police koja nosi oznaku PC01.

Članak 3.

Policom iz članka 2. ove Odluke Zavod osigurava sredstva za zdravstvenu
zaštitu osiguranika u dopunskom zdravstvenom osiguranju u visini od:

I. 10% vrijednosti za:

– lijekove s Liste lijekova Zavoda koji se propisuju na recept u
primarnoj zdravstvenoj zaštiti, označene s oznakom R 10.

II. 15% vrijednosti za:

– specijalističko-konzilijarnu zdravstvenu zaštitu uključivo i dnevnu
bolnicu i kirurške zahvate u dnevnoj bolnici, osim fizikalne medicine i
rehabilitacije;

– specijalističku dijagnostiku koja nije na razini primarne zdravstvene
zaštite;

– ortopedska i druga pomagala određena općim aktom Zavoda;

– liječenje u inozemstvu u skladu s općim aktom Zavoda;

– fizikalnu medicinu i rehabilitaciju u kući bolesnika;

– specijalističko-konzilijarnu stomatološku zdravstvenu zaš­ti­tu
odraslih osoba u parodontologiji;

– specijalističko-konzilijarnu stomatološku zdravstvenu zaš­titu
odraslih osoba u oralnoj kirurgiji.

III. 25% vrijednosti za:

– troškove smještaja i prehrane u bolničkoj zdravstvenoj zaštiti za liječenje
kroničnih bolesti;

– lijekove s liste lijekova Zavoda koji se propisuju na recept u
primarnoj zdravstvenoj zaštiti, označene oznakom R 25;

– stomatološku zdravstvenu zaštitu u mobilnoj i fiksnoj protetici za
osobe iznad 70 godina starosti.

IV. 30% vrijednosti za:

– specijalističko-konzilijarnu zdravstvenu zaštitu u fizikalnoj medicini
i rehabilitaciji;

– troškove smještaja i prehrane u bolničkoj zdravstvenoj zaštiti za liječenje
akutnih bolesti.

V. 50% vrijednosti za:

– stomatološku zdravstvenu zaštitu
u mobilnoj i fiksnoj protetici odraslih osoba;

– lijekove s liste lijekova
Zavoda koji se propisuju na recept u primarnoj zdravstvenoj zaštiti, označene
oznakom R 50.

VI. 75% vrijednosti za:

– lijekove s liste lijekova
Zavoda koji se propisuju na recept u primarnoj zdravstvenoj zaštiti, osim
lijekova iz članka 17. stavke 2. točke 1., 3. i 5. Zakona.

Članak 4.

Cijena police iz članka 2.
ove Odluke iznosi 80,00 kuna mjesečno po osiguraniku.

Članak 5.

Ova Odluka stupa na snagu
danom objave u »Narodnim novinama«, a primjenjuje se od 1. svibnja 2002.
godine.

Klasa:
025-04/02-01/83

Urbroj:
338-01-05-02-1

Zagreb, 29. travnja 2002.

Predsjednik
Upravnog vijeća Hrvatskog zavoda
za zdravstveno osiguranje
**doc. dr. sc. Nikica Gabrić,** v. r.

Odluka, NN 47/2002-965